पाकिस्तान में हिंदू सांसद पर मुस्लिम बनने का दबाव
Dainik Bhaskar Morning News and Latest Headlines; Here are today's top stories for you On Dainik Bhaskar. अमित शाह का राहुल को चैलेंज:कहा- मैदान तय कर लो, भाजपा दो-दो हाथ करने को तैयार - मुंबई में 1000 करोड़ के स्टूडियो पर चला बुलडोजर:रामसेतु और आदिपुरुष जैसी बड़े बजट वाली फिल्में यहां शूट हुईं
नमस्कार,
पहली खबर राजनीति से। केंद्रीय गृहमंत्री अमित शाह ने UP में राहुल और सोनिया पर निशाना साधा। उन्होंने कहा कि PM मोदी को गाली देने वालों का हश्र बुरा हुआ। राहुल गांधी के साथ भी यही हुआ। उनकी सांसदी चली गई। अब वे केंद्र सरकार पर आरोप लगा रहे हैं, जबकि उनकी सांसदी नियम के तहत गई है। इसी नियम से अब तक 17 नेताओं की सदस्यता जा चुकी है।
शाह ने कहा कि सोनिया- राहुल ने जब भी मोदी जी को गाली दी है उसके बाद जनता ने इन गालियों के कीचड़ में कमल को और मजबूत करके खिलाया है। उन्होंने आगे कहा कि जो लोग कहते हैं कि लोकतंत्र खतरे में है, दरअसल लोकतंत्र नहीं उनका परिवार खतरे में है। विपक्ष के नेता संसद नहीं चलने देते। संसद का समय बर्बाद करने के लिए इस देश की जनता राहुल गांधी को कभी माफ नहीं करेगी।
दूसरी खबर पड़ोसी देश से। पाकिस्तान के हिंदू सांसद दानिश कुमार ने अपने साथी सांसदों पर धर्म परिवर्तन करने के लिए दबाव बनाने का आरोप लगाया है। उन्होंने कहा कि कई साथी सांसद कहते हैं कि दानिश कुमार कलमा पढ़ लो, मुसलमान हो जाओ। मैं ऐसे लोगों से कहना चाहता हूं कि पहले आप उन शैतानों को इस्लाम का पालन करने के लिए कहें जो मुनाफाखोर हैं। फिर दानिश कुमार के पास आकर इस्लाम का प्रचार करें।
आज के प्रमुख इवेंट्स, जिन पर नजर
बड़ी खबरें, जो आपको अपडेट रखेंगी...
1. गृहमंत्री अमित शाह बोले- योगी के शासन में उत्तर प्रदेश में एक भी दंगा नहीं हुआ
गृहमंत्री अमित शाह ने UP के कौशांबी जिले में कहा कि पहले जब मैं UP आता था तो यहां के गांवों को रात में बिजली नहीं मिलती थी। बिजली केवल रमजान में ही 24 घंटे दी जाती थी। जब से हमारी सरकार आई है लोगों को 24 घंटे बिजली मिल रही है। सपा, बसपा और कांग्रेस ने जाति और मजहब की राजनीति करके लोगों को गुमराह करने का काम किया है। CM योगी ने UP को दंगामुक्त प्रदेश बनाने का काम किया है।
शाह ने आगे कहा कि योगी जी के नेतृत्व में UP में कानून व्यवस्था का राज है। उनके शासन में प्रदेश में एक भी दंगा नहीं हुआ। आयोध्या में बन रहे राम मंदिर को लेकर शाह ने कहा कि बहुत जल्द राम जी अपने मंदिर में होंगे। सपा और बसपा ने मंदिर बनाने में कितनी अड़चनें डालीं। हमने इसका रास्ता साफ किया और अब अयोध्या में भव्य मंदिर तैयार हो रहा है।
पढ़ें पूरी खबर...
2. तिहाड़ से सिसोदिया बोले- प्रधानमंत्री का कम पढ़ा-लिखा होना देश के लिए खतरा 
दिल्ली शराब नीति केस में आरोपी पूर्व डिप्टी CM मनीष सिसोदिया ने तिहाड़ से देश के नाम चिट्ठी लिखी। इसमें उन्होंने प्रधानमंत्री नरेंद्र मोदी की शिक्षा पर सवाल उठाया। उन्होंने लिखा कि प्रधानमंत्री का कम पढ़ा-लिखा होना देश के लिए बेहद खतरनाक है। PM विज्ञान की बातें नहीं समझते और न ही शिक्षा के महत्व को समझते हैं। पिछले कुछ सालों में 60 हजार स्कूल बंद किए गए हैं, भारत की तरक्की के लिए PM का पढ़ा-लिखा होना बेहद जरूरी है।
सिसोदिया ने लेटर में कहा कि आज हम 21वीं सदी में जी रहे हैं। दुनियाभर में विज्ञान और टेक्नोलॉजी में हर रोज नई तरक्की हो रही है। सारी दुनिया आर्टिफिशियल इंटेलीजेंस की बात कर रही है। ऐसे में जब मैं प्रधानमंत्रीजी को यह कहते हुए सुनता हूं कि गंदे नाले में पाइप डालकर उसकी गैस से चाय या खाना बनाया जा सकता है तो मेरा दिल बैठ जाता है। क्या नाली की गंदी गैस से खाना बनाया जा सकता है? नहीं!
पढ़ें पूरी खबर...
3. मुंबई में 1000 करोड़ के स्टूडियो पर चला बुलडोजर, आदिपुरुष जैसी फिल्में यहां शूट हुईं
मुंबई के मढ इलाके में समुद्र किनारे बने अवैध स्टूडियो पर BMC ने बुलडोजर चला दिया। इस मामले की शिकायत भाजपा नेता और पूर्व सांसद किरीट सोमैया ने की थी। उन्होंने आरोप लगाया था कि यह अवैध स्टूडियो पूर्व मंत्री आदित्य ठाकरे और असलम शेख की शह पर बनाया गया था। करीब 5 लाख वर्ग फीट में फैला यह हाईटेक स्टूडियो साल 2021 में बना था। इसे बनाने में करीब एक हजार करोड़ रुपए खर्च हुए थे। इसमें 'रामसेतु' और 'आदिपुरुष' जैसी कई बड़े बजट की फिल्मों की शूटिंग हुई।
सोमैया ने कहा कि यह स्टूडियो ठाकरे सरकार के स्टूडियो माफिया का ही एक हिस्सा है। 2021 में इस स्टूडियो के साथ दर्जनों अन्य स्टूडियो बनाए गए थे। स्टूडियो माफिया के खिलाफ हम दो साल से कानूनी जंग लड़ रहे हैं। आखिरकार कोर्ट के आदेश से इसे तोड़ दिया गया। अन्य अवैध निर्माणों के खिलाफ हमारी जंग जारी रहेगी।
पढ़ें पूरी खबर...
4. पाकिस्तान में हिन्दू सांसद दानिश बोले- साथी सांसद कहते हैं कलमा पढ़कर मुस्लिम बन जाओ
पाकिस्तान के हिन्दू सांसद दानिश कुमार ने कहा कि कई लोग मुझे मुसलमान बनने के लिए दबाव बनाते हैं। उन्होंने संसद में कहा- मुझे इस्लाम के उपदेश न दिए जाएं। पहले अपराधी मुसलमानों को इस्लाम सिखाओ फिर मुझसे मेरा धर्म बदलने के लिए कहना। दानिश संसद में देश में बढ़ती महंगाई पर चिंता जा रहे थे। उन्होंने कहा- ये निंदनीय है कि सरकार रमजान के महीने में भी खाने-पीने के सामान की जमाखोरी करने वालों के खिलाफ कार्रवाई नहीं कर रही है।
दानिश का वीडियो सोशल मीडिया पर वायरल हो रहा है। हालांकि, ये वीडियो कब का है इसकी जानकारी सामने नहीं आई है। दानिश कुमार 2018 में बलूचिस्तान अवामी पार्टी से अल्पसंख्यकों के लिए आरक्षित सीट पर सांसद चुने गए थे। इससे पहले वे बलूचिस्तान की विधानसभा के भी सदस्य रह चुके हैं। दानिश इससे पहले भी कई बार पाकिस्तान में हिंदुओं के हक को लेकर आवाज उठा चुके हैं।
पढ़ें पूरी खबर...
5. 7 महीने बाद कोरोना के डेली केस 6 हजार पार, केंद्र ने कहा- राज्यों के स्वास्थ्य मंत्री टेस्टिंग बढ़ाएं
देश में कोरोना मरीजों की संख्या में एक बार फिर से इजाफा होने लगा है। पिछले 24 घंटे में देश में 6,050 नए मामले सामने आए हैं, जबकि 14 लोगों की मौत हुई। एक्टिव केस का आंकड़ा भी 28 हजार 303 हो गया है। इधर, स्वास्थ्य मंत्री मनसुख मांडविया ने शुक्रवार को राज्यों-केंद्र शासित प्रदेशों के साथ रिव्यू मीटिंग की। मांडविया ने राज्यों के स्वास्थ्य मंत्रियों से 10 और 11 अप्रैल को सभी अस्पतालों का दौरा कर मॉक ड्रिल का रिव्यू करने काे कहा।
मांडविया ने बताया कि राज्यों को इमरजेंसी हॉटस्पॉट की पहचान करने, टेस्टिंग, जीनोम सीक्वेंसिंग बढ़ाने और अस्पतालों की बुनियादी सुविधाओं को बेहतर करने का निर्देश दिया गया है। इसके अलावा कोरोना से जुड़े नियमों का सख्ती से पालन करने को कहा गया है। मांडविया ने कहा-हमें सतर्क रहने की जरूरत है, घबराने की नहीं।
पढ़ें पूरी खबर...
6. बिहार में थर्ड जेंडर बोले- हम जाति नहीं, जेंडर हैं; सरकार ने उन्हें जाति का कोड दिया 
बिहार में थर्ड जेंडर को जाति का कोड देने पर विरोध हो रहा है। यहां उन्हें कोड-22 दिया गया है। किन्नरों की प्रतिनिधि रेशमा ने कहा कि हम ट्रांसजेंडर्स की कोई जाति नहीं है। ट्रांसजेंडर्स व्यक्तियों को बिहार सरकार जाति के आधार पर पहचान दे रही है, जो बिल्कुल गलत है। हम जाति नहीं हैं। जेंडर हैं। सरकार हमें इस आधार पर 1% रिजर्वेशन दे। रेशमा ने कहा कि ट्रांसजेंडर्स एक लैंगिकता है। यह बात लोकसभा और राज्यसभा भी मानती है। इसके बाद भी बिहार सरकार हमें जाति के रूप में आईडेंटिफाई कर रही है। सरकार की यह हरकत निंदनीय है।
बिहार में अब नंबर से पता चलेगा कि किसकी कौन-सी जाति है। थर्ड जेंडर को लिंग से नहीं, बल्कि जाति से जाना जाएगा। इसी का विरोध करते हुए रेशमा ने सरकार से मांग की है कि ट्रांसजेंडर को जाति की कॉलम से निकालकर जेंडर के कॉलम में लेकर आइए।
पढ़ें पूरी खबर...
आज का कार्टून BY मंसूर नकवी...
कुछ अहम खबरें हेडलाइन में...
खबर लेकिन हटके...
MP में डीजे बंद कराने से नाराज दूल्हा-दुल्हन ने थाने पर धरना दिया, अधिकारियों की समझाइश के बाद फेरे लिए 
मध्य प्रदेश के रतलाम जिले में दूल्हा-दुल्हन शादी छोड़कर बारातियों के साथ थाने में धरने पर बैठ गए। दरअसल, रेलवे कॉलोनी स्थित मैरिज गार्डन में अजय सोलंकी और सीमा की शादी हो रही थी। इसी दौरान वहां से गुजर रहे पुलिस के दो जवानों को तेज आवाज में डीजे सुनाई दिया। उन्होंने मौके पर पहुंचकर डीजे बंद करने की बात कही। वहां मौजूद मेहमानों से दोनों जवानों की बहस हो गई। पुलिसकर्मियों की बदसलूकी से नाराज सोलंकी परिवार के लोग थाने पहुंचकर तीन घंटे तक धरना दिया। दूल्हे ने कहा कि दोनों पुलिसकर्मी शराब पिए हुए थे, उनका मेडिकल होना चाहिए। रात करीब 2 बजे पुलिस अधिकारियों की समझाइश के बाद दूल्हा-दुल्हन फेरे लेने के लिए राजी हुए।
पढ़ें पूरी खबर..
खबरें जो सबसे ज्यादा पढ़ी गईं...
आपका दिन शुभ हो, पढ़ते रहिए दैनिक भास्कर ऐप…
मॉर्निंग न्यूज ब्रीफ को और बेहतर बनाने के लिए हमें आपका फीडबैक चाहिए। इसके लिए यहां क्लिक करें...